**Jaunatne bez robežām**

Madonas Valsts ģimnāzija (MVĢ) kopā ar 10 citām Eiropas Savienības (ES) valstu skolām ir uzsākusi Comenius projektu ‘Jaunatne bez robežām’. Projekta mērķis ir palīdzēt jauniešiem apzināties savas tiesības dzīvot, mācīties, strādāt un saņemt veselības aprūpi citās ES valstīs, kā arī iepazīstināt viņus ar dažādām kultūras atšķirībām. Sadarbība ar dažādu valstu skolēniem attīstīs viņu komunikācijas, patstāvīgas mācīšanās un kritiskās domāšanas prasmes, kā arī palīdzēs viņiem apzināties sevi kā ES pilsoņus.

Vairāku mēnešu intensīvs projekta sagatavošanas darbs ir nonācis praktiskā darba stadijā, kura pirmais solis bija partnerskolu tikšanās Rumānijā. No 30.septembra līdz 3.oktobrim MVĢ skolotājas Aija Šmeisa (projekta koordinatore), Iveta Vabule (skolas administrācijas pārstāve) un Ārija Fārte (projekta realizētāja) piedalījās projekta detalizētā plānošanā Rumānijas austrumpilsētā Romānā (Roman).

 Pirms braukšanas bija jāveic 2 mājasdarbi – jāizveido savs piedāvājums projekta logo un jāsagatavo prezentācija par savu klasi, skolu, pilsētu un Latviju. 11.b klase ar aizrautību ķērās pie darba. Konkursā par labāko projekta logo uzvarēja Kalvis Kuprāns. Viņa vienkāršais un skaidrais zīmējums izpelnījās arī citu partneru uzslavu, tomēr 11 skolu balsojumā uzvarēja turku skolas piedāvājums. Papildus tam 11.b klases skolēni sagatavoja 5 dažādas prezentācijas, no kurām galīgo variantu izstrādāja Ilgars Kalniņš un Dāvis Vikmanis.

Turpmāko 2 gadu laikā skolēni MVĢ kopā ar Zviedrijas un Ungārijas partnerskolām strādās pie tēmām ‘Kultūra un sabiedrība’. Būs jāpēta gan sava kultūra un sabiedrība, gan jāsagatavo jautājumi pārējām skolām. Darba koordinācija notiks gan virtuāli, gan tiekoties klātienē. Jau martā 6 skolēni dosies uz Ungāriju, lai saliktu kopā padarīto un sagatavotos visu 11 skolu sanāksmei Zviedrijā maijā. Savukārt, 2015.gadā MVĢ uzņems viesus no Zviedrijas un Ungārijas.

Projekta rezultātā ES jauniešiem būs iespēja izmantot izveidoto rokasgrāmatu un interneta vietni, lai vienkāršā veidā atrastu informāciju par sadzīves apstākļiem, situāciju darba tirgū un izglītības iespējām citās valstīs.

Ārija Fārte

MVĢ skolotāja